Friûl e Ocitanie si cjatin adun inte suaze di Paraulas en Musica, il cicli di incuintris inmanetât de Scuola di Alto Perfezionamento Musicale di Saluce (Saluzzo) e Chambra d’Oc dedicâts ae musiche ocitane.
Doman ai 19 di Avrîl a 9 sot sere, li de sale Verdi in vie dell’Annunziata 1, la rassegne e previôt une serade in cont dal rapuart tra produzion musicâl e lenghis, cu la presentazion de publicazion dade fûr de associazion Lidrîs e Butui, “Occitania, Friuli, Europa. La mia lingua suona il rock”.
Il libri cul cd in zonte al vignarà presentât dal so autôr, il gjornalist e ricercjadôr Marco Stolfo.
“Occitania, Friuli, Europa. La mia lingua suona il rock” al fâs indenant une esplorazion profondide e organiche des realtâts ocitane e furlane, de fin dai agns Sessante al dì di vuê, e le met in relazion e in comparazion cun chês che si son disvilupadis inaltrò.
Dongje de musiche contemporanie in lenghe d’oc e dal Friûl che al cjante par furlan, par sloven e par todesc, il volum al ufrìs une panoramiche slargjade di lenghis, sunôrs, ritmis e artiscj, de Ocitanie ae Sardegne, dal Paîs Basc ai Grisons, de Corsiche al Gales, dai Paîs Catalans ae Scozie, de Galizie ae Ladinie, des Asturiis ai sami dal Circul Polâr Artic e fintremai ai grecanics e ai albanês de Basse Italie.
La presentazion di Saluce e vignarà fate cun chê stesse atenzion multidissiplinâr che e sta daûr dal libri, là che si cjatin musiche, storie, politiche, societât, dirits linguistics, leterature e tutele des minorancis.
Vie pal incuintri si podarà ancje scoltâ cualchi cerce dal cd che al è in zonte dal libri, che al ten dongje une selezion di tocs de musiche contemporanie plui “fuarte” de Ocitanie e dal Friûl.
La jentrade e je libare. Par savênt di plui: apm@scuolaapm.it.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn